**Kari-Finn Oy** on suomalainen perheyritys. Yritys on KFR Hollola Oy:n tytäryhtiö.

Yrityksen päätuote on pintakytkin, kaapelinsa varassa roikkuva kytkinkartio, joka kallistuu nestepinnan vaihteluiden mukaan. Kari-Finn Oy ilmoittaa omiin markkinatutkimuksiinsa perustuen Kari-pintakytkimen olevan markkinoiden ainoa tuote, jossa saadaan useita toimintoja yhdellä kellukkeella. Tämän tuotteen keksi yrityksen perustaja, keksijä ja sähköteknikko Mauno Kari. Päätuotteensa lisäksi yritys valmistaa muita sähköelektronisia tuotteita, kuten nesteen johtavuuteen perustuvia elektrodikytkimiä, kekoontuvien aineiden pinnanvalvontaan tarkoitettuja siilokytkimiä, räjähdysvaarallisiin tiloihin tarkoitettuja valopintakytkimiä, lämpötilaan perustuvia palosulakkeita, vesitiiviitä pumppukaapeliliittimiä sekä pumppaamoiden ohjauskeskuksia. Vuonna 2008 yritys valmisti yli 50.000 pintakytkintä.

Historia
--------

Kari-Finn Oy on perustettu vuonna 1965. Yrityksen nimi oli ensin T:mi Mauno Kari, myöhemmin Kari-Finn Ky. Vuonna 1974 Kari-Finn Ky alkoi ruiskuvalamaan pintakytkimiin tarvittavat muoviosat itse ja ylijäämäkapasiteetilla valmistettiin muoviosia alihankintana myös muille yrityksille. Vuonna 1988 yritys jakautui kahtia: Kari-Finn Oy keskittyi pintakytkinten valmistukseen ja tytäryhtiö Muovisto Oy muoviosien tuotantoon. Vuonna 2008 perustettiin uusi emoyhtiö, KFR Hollola Oy, joka jatkossa huolehtii konsernin johtamispalveluista, hallinnosta, rahoitustoiminnoista sekä tutkimus- ja tuotekehityspalveluista. Samalla Kari-Finn Oy:sta ja Muovisto Oy:sta tuli KFR Hollola Oy:n tytäryhtiöitä. Vuonna 2015 Muovisto Oy irtautui konsernista. Kari-Finn Oy ja KFR Hollola Oy työllistävät noin 15 henkilöä.

Vuonna 1989 suoritettiin yrityksessä sukupolvenvaihdos, kun Mauno Karin kaksi vanhinta poikaa otti komentoonsa niin Kari-Finn Oy:n kuin Muovisto Oy:n hänen itsensä jäädessä eläkkeelle. Perheen kolmas ja nuorin poika liittyi vahvuuteen muutamaa vuotta myöhemmin.

Kansainväliset tunnustukset
---------------------------

Kari-pintakytkin on palkittu vuonna 1977 Brysselin Kansainvälisillä keksintömessuilla kultamitalilla sekä Brysselin kaupungin mitalilla laajaan vientiin yltäneenä tuotteena. Tuolloin pintakytkimiä vietiin kaikkiin Euroopan maihin, USA:han, Etelä-Afrikkaan sekä Japaniin. Myöhemmin mukaan ovat tulleet muun muassa Australia, Uusi-Seelanti, Singapore, Indonesia sekä Malesia. 2010-luvulle tultaessa Kari-pintakytkimien vienti oli laajennut jokaiselle mantereelle.

Lähteet
-------

* Kari-Finn Oy:n kotisivut
* Säätötekniikkaa Hollolasta.  *Sähköteknikot*, nro 3/1976.
* Kari-Finn vie 70%.  *Hollolan seutu*, 1.11.1985.
* Pumppaamotekniikkaa ja muovituotteita Hollolasta.  *Sähköteknikko*, nro 3/1988.
* Vuoden yrittäjäksi Hollolassa Mauno Kari.  *Hollolan seutu*, 25.9.1989.
* Lehtimäkeläissyntyiselle Mauno Karille kultamitali Brysselin messuilta.  *Viiskunta*, nro 2/1990.
* Kauaskantoista keksintöä viedään tänään 30 maahan.  *Hollolan seutu*, 25.11.1996.
* Tapani Oinonen: Keksijä Mauno Kari ja pintakytkin.  *Keksintöuutiset*, nro 1/2000, s. 22-23.
* Kalle Puttonen: Runsaasti lahtelaisia keksintönäyttelyssä.  *www.ess.fi*, 30.11.2001.
* Kari Karjalainen: Heinlammilta eri puolille maailmaa Hollolalaiset pintakytkimet kiinnostavat yhä.  *Hollolan sanomat*, 20.2.2002.
* Ann Leinonen: Keksijän täytyy pitää jalat maassa.  *Etelä-Suomen sanomat*, 12.11.2006.
* Ursula Lehtivuori: Kuollut: Mauno Kari.  *Etelä-Suomen Sanomat*, 7.10.2009.
* Hyvä tuoteidea ponkaissut vahvasti maailman markkinoille.  *Yritystaso*, nro 1/-85.
* *Hollolan seutu*, nro 10/1985.

Aiheesta muualla
----------------

* Kari-Finn Oy:n kotisivut
* Kari-Finn Oy Facebookissa
* Kari-Finn Oy:n Japanin edustajan sivusto (Arkistoitu – Internet Archive)
* Kari-Finn Oy:n Ison-Britannian edustajan kotisivut
* Lowell Center for Sustainable production (s. 35-37) An Investigation of Alternatives to Mercury Containing Products